**เคาน์เตสมิตสึโกะแห่งคูเดินโฮเวอ-คาแลร์กี** (เยอรมัน: *Mitsuko, Gräfin von Coudenhove-Kalergi*; 7 กรกฎาคม พ.ศ. 2417 — 27 สิงหาคม พ.ศ. 2484) หรือนามเดิมว่า **มิตสึ อาโอยามะ** (ญี่ปุ่น: 青山みつ) เป็นสตรีญี่ปุ่นคนแรกที่อพยพเข้าไปยังยุโรป และเป็นภริยาของเคานต์ไฮน์ริชแห่งคูเดินโฮเวอ-คาแลร์กี นักการทูตชาวออสเตรีย และเป็นมารดาของริชชาร์ท นิคโคเลาส์ ฟ็อน คูเดินโฮเวอ-คาแลร์กี นักการเมืองของประเทศออสเตรีย

ประวัติ
-------

มิตสึโกะเป็นบุตรคนที่สามของครอบครัวซึ่งตระกูลซามูไรและเปิดกิจการร้านขายของเก่าในกรุงโตเกียว จนกระทั่งปี พ.ศ. 2434 เคานต์ไฮน์ริชแห่งคูเดินโฮเวอ-คาแลร์กี นักการทูตชาวออสเตรียได้มาประจำการที่ญี่ปุ่น และมักเข้ามาในร้านของครอบครัวนี้อยู่เสมอ ๆ

วันหนึ่งม้าของเคานต์ไฮน์ริชได้ลื่นน้ำแข็งจนเสียหลักล้มลงหน้าร้านของครอบครัวมิตสึโกะ เมื่อเธอเห็นเช่นนั้นจึงได้เข้ามาช่วยเหลือเคานต์ไฮน์ริช ซึ่งสร้างความประทับใจแก่ทูตหนุ่มผู้นี้ยิ่งนัก เคานต์ไฮน์ริชจึงได้เสนอกับเจ้าของร้านให้หญิงสาวผู้นี้เข้าไปทำงานในห้องรับแขกของสถานทูตได้ เมื่อทั้งสองได้ใกล้ชิดกันยังให้เกิดเป็นความรักท่ามกลางเสียงคัดค้านจากบิดาของฝ่ายหญิง แต่ทั้งสองก็ลักลอบสมรสกันในปี พ.ศ. 2435 ซึ่งนำไปสู่การนิราศจากญี่ปุ่นในอีก 18 ปีต่อมา

สู่เวียนนา
----------

มิตสึโกะให้กำเนิดบุตรสองคนในปี พ.ศ. 2436 และ 2437 ตามลำดับที่โตเกียว ก่อนที่เธอจะย้ายไปยังเวียนนาอย่างถาวร เธอได้รับประทานพระดำรัสของจักรพรรดินีเอโช ความว่า *"ไม่ว่าพรหมลิขิตของเธอจะเป็นอย่างไร เธอก็ไม่ควรที่จะลืมเคารพตนเองให้เหมาะสมกับเป็นสตรีญี่ปุ่น"* และมิตสึโกะก็เก็บพระดำรัสไว้ใส่ใจเสมอ

มิตสึโกะ ขณะที่อยู่ในออสเตรีย
เมื่อเคานต์ไปถึงเวียนนาพร้อมกับสาวเอเชียร่างน้อย ก็ได้รับการต้อนรับอย่างตื่นตะลึงจากสาว ๆ ในศาล ทั้งนี้เธอเข้ารับการศึกษาภาษาเยอรมัน, ภาษาฝรั่งเศส, คณิตศาสตร์, ประวัติศาสตร์และภูมิศาสตร์ และได้ให้กำเนิดบุตรอีก 5 คน รวมเป็น 7 คน ได้แก่

1. โยฮันน์ อีวันเจลิสต์ เวียร์จีนีโอ เคานต์แห่งคูเดินโฮเวอ-คาแลร์กี (พ.ศ. 2436-2508)
2. ริชชาร์ท นิคโคเลาส์ ฟ็อน คูเดินโฮเวอ-คาแลร์กี (พ.ศ. 2437—2515) นักการเมือง
3. เจอรอล์ฟ โจเซฟ เบเนดิกต์ มารีอา วาเลนติน ฟรันซ์ คูเดินโฮเวอ-คาแลร์กี (พ.ศ. 2439—2521) เป็นบิดาของ บาร์บารา คูเดินโฮเวอ-คาแลร์กี นักข่าว และไมเคิล คูเดินโฮเวอ-คาแลร์กี ศิลปิน
4. เอลิซาเบธ มารีอา อันนา คูเดินโฮเวอ-คาแลร์กี (พ.ศ. 2441—1936)
5. โอลกา มารีเอตตา เอนเรียตเทอ มารีอา คูเดินโฮเวอ-คาแลร์กี (พ.ศ. 2443—2479)
6. เอลิซาเบธ ฟรีเดอริเคอ เคานต์เตสแห่งคูเดินโฮเวอ-คาแลร์กี (พ.ศ. 2444—2514) ต่อมาเปลี่ยนนามเป็น ไอดา ฟรีเดอริเคอ เกอเรส นักเขียน
7. คาร์ล ไฮน์ริช ฟรันซ์ มารีอา คูเดินโฮเวอ-คาแลร์กี (พ.ศ. 2446—2530)

ชีวิตในบั้นปลาย
---------------

หลังการเสียชีวิตของสามีในปี พ.ศ. 2449 มิตสึโกะในวัย 33 ปี ได้เรียนรู้กฎหมายและเศรษฐศาสตร์เกี่ยวกับการจัดการที่ดินที่เป็นของครอบครัว ทั้งยังได้อบรมบุตรธิดาได้อย่างไม่ขาดตกบกพร่อง หนึ่งในบุตรของเธอ ริชาร์ด นีโคเลาส์ ได้เป็นผู้ก่อตั้งขบวนการ *Pan-Europa*

มิตสึโกะ เสียชีวิตลงเมื่อวันที่ 27 สิงหาคม พ.ศ. 2484 ที่ประเทศออสเตรีย โดยที่เธอมิเคยหวนกลับไปญี่ปุ่นเลย ร่างของเธอถูกฝังในป่าช้าฮีตซิงเงอร์ กรุงเวียนนา ประเทศออสเตรีย

อ้างอิง
-------

1. 1 2 3 4 5 6 7 8  La Carmina. (25 สิงหาคม 2551) *MITSUKO COUDENHOVE-KALERGI: JAPANESE AUSTRIAN COUNTESS, MUSE OF GUERLAIN.* เรียกดูเมื่อ 25 กันยายน 2555 (อังกฤษ)
2. ↑  *Broken Lights* Diaries and Letters of Ida Gorres, page vi Introduction by Alan Pryce-Jones
3. ↑  Pan-Europa. *Pan-Europa – The parent idea of a united Europe*. เรียกดูเมื่อ 25 กันยายน 2555
4. ↑  Kunst und Kultur in Wien. *Mitsuko Aoyama Coudenhove-Kalergi*. เรียกดูเมื่อ 24 กันยายน 2555 (เยอรมัน)

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ มิตสึโกะ คูเดินโฮเวอ
* Sotheby's auction details[*ลิงก์เสีย*]
* Her tomb
* Memories of countess Mitsuko Coudenhofe-Kalergi[*ลิงก์เสีย*]
* Mödling - a Zen garden in memory of her
* Mitsuko Coudenhove-Kalergi at Findagrave
* A report of the Austrian-Japanese Cooperation[*ลิงก์เสีย*]